Елин Пелин
На Витоша
офицерска лирика

chitanka.info

Гордей се, гордей Витош планина,

дива си дива, без дисциплина!

Газих те ази с тия ботуши

и чух шума ти със собствени уши.

И много пъти мисли ума ми,

в теб да докарам няколко дами.

Помниш ли, помниш, мила Витошо,

как вестовоят, храбрият Тошо,

изнесе славно буре със бира

на твойта глава, що се въвира

в облаци мрачни като в падушка?

Но ще премине зимна вихрушка,

но ще премине туй време кално —

и аз ще ти дойда пак официално!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.